5 sterf toe motor, petroltenkwa botsDie omgeslane petroltenkwa en motorwrak nadat die vlamme geblus is. (Foto: Verskaf) Vier volwassenes en ’n kind, vermoedelik almal lede van dieselfde familie, is Woensdagaand dood toe ’n petroltenkwa en ’n motor in die suide van Johannesburg gebots en aan die brand geslaan het. ’n Brandbestryder, wat nie aan diens was nie, het op die ongelukstoneel by die Swartkoppies- en Kliprivier-kruising in Kibler Park afgekom. Die omgeslane petroltenkwa en motorwrak was teen dié tyd in vlamme gehul. Brandstof het uit die petroltenkwa gelek. William Ntladi, woordvoerder van die Ekurhuleni-rampbestuurdienste, sê die brandbestryder het die nood-en-brandweerdiens ná 22:00 na die ongelukstoneel ontbied. Die omgeslane petroltenkwa en motorwrak nadat die vlamme geblus is. (Foto: Verskaf) Brandbestryders het die vlamme met hul aankoms inderhaas geblus. Vyf mense in die motor het egter in dié stadium reeds onherkenbaar verbrand. “Die slagoffers blyk almal lede van een familie te wees,” sê Ntladi. Russel Meiring, woordvoerder van ER24, sê die oorledenes sluit in vier volwassenes, onder wie twee mans, en ’n kind. Twee ander, vermoedelik die bestuurder van die petroltenkwa en sy assistent, is tydens die voorval beseer en is na ’n nabygeleë hospitaal vervoer vir mediese behandeling. Die presiese omstandighede van die botsing is nie bekend nie. Die owerhede was gisteraand op die toneel om ondersoek in te stel.